Politiet søger vidner til et muligt kidnapningsforsøg, der fandt sted ved højlys dag på en villavej i Frederikshavn. Søndag eftermiddag blev en 10-årig dreng formentlig forsøgt kidnappet fra sin bopæl i Frederikshavn. Kidnapningsforsøget fandt sted i haven på familiens adresse på Pallesvej. Det fortæller drengens far, Lasse Engell til TV2. - Pludselig tager en ung mand kontakt til min søn og beder ham komme over til sig, fortæller den 10-årige drengs far. Efter drengen afviste at følge med, blev han løftet af en ukendt gerningsmand, der, ifølge drengen, tog ham med flere hundrede meter ned ad gaden, hvor to andre personer ventede på dem. Det har drengen forklaret til sin far, der selv sad inde i stuen, da episoden fandt sted. - De ville have min søn et sted hen, men da bortføreren et kort øjeblik gav slip i min søns hættetrøje, stak han af. Man kan næsten ikke forestille sig andet, end de har haft nogle grimme tanker, siger Lasse Engell. Har du set noget? Ring 114 Derfor beder Nordjyllands Politi nu offentligheden om hjælp i sagen, der har rystet familien på Pallesvej. - Det har været en voldsom oplevelse for drengen. Vi tager den her sag meget alvorligt, og derfor foretager vi forhøringer i området, sporsikring og en række andre tekniske undersøgelser, der skal bidrage til at belyse forløbet før, under og efter, forklarer Frank Olsen i en pressemeddelelse. Han er vicepolitiinspektør hos Nordjyllands Politi, og han tilføjer, at man vil komme til at se en del politi i området resten af mandag. Ifølge politiet var gerningsmanden, der løftede drengen bort fra haven, mellem 15 og 20 år og cirka 175 centimeter høj. Han var mørk i huden, havde brune øjne og var iført en sort jakke, blå cowboybukser og mundbind. Han talte dårligt, men forståeligt dansk. I pressemeddelelsen er handlingsforløbet ridset op: Politiets undersøgelser har desuden vist, at drengen af den ukendte mand blev løftet ud af haven omkring kl. 15.45 – altså mens der stadig være lyst – hvorpå han blev båret af manden op til den nærliggende Søndergade. Derpå satte manden drengen ned, men holdt fast i hans hætte, mens de gik over Søndergade, vest ad Smedevej, syd ad Solsikkevej, over Gærumvej og syd ad Solsikkevej, hvor den munder ud Møllehus Alle. En strækning på cirka 800 meter. Her mødte de to andre mænd, hvorpå den første ukendte mand slap sit tag i drengens hætte – som så kunne løbe uskadt hjem. Har du set noget omkring dette tidspunkt, der kan hjælpe politiet i efterforskningen, bedes du derfor ringe 114 med dine oplysninger.

Referat:
Politiet beder nu om offentlighedens hjælp i efterforskningen af et muligt kidnapningsforsøg i Frederikshavn søndag eftermiddag.